«Ma olen tõesti õnnelik  inimene siin päikese all. Paljud mu unistused elavad mu luules,» rääkis Kuressaares oma uue raamatu «Eluvilju jagades» esitlemisel põline saarlanna Almi Tugev õnnitlusi vastu võttes. Poetess on tuntud ka Eesti Kiriku lugejatele.  Almi Tugeva luule on kantud siirast elujõust, loodusega sinasõber olemisest, paljusid inimesi armastavast tundest, oskusest näha elus ilu ja luua rõõme, uskumisest Jumalasse. Poetess on andja. Aga kellele antakse, see annab ka ise vastu.  Almi elutee on rajakestega. Sadu kordi  on ta astunud mööda mererandu. Ja selle teadmisega, et loodus on kõikvõimas; selle tunnetamisega, et meid kaitseb Jumal. Ta on õigel ajal tunnetanud luulepuhangut. Ja see on kinkinud talle saatuse, mis mahub ühte sõnasse: ÕNN!  Enda Naaber